Dôvodová správa

**Všeobecná časť**

Návrh zákona, ktorým sa mení a dopĺňa zákon č. 136/2000 Z. z. o hnojivách v znení zákona č. 555/2004 Z. z. rozširuje účinnosť o kontrolný mechanizmus nad ochranou vôd pred znečistením z poľnohospodárskych zdrojov v zraniteľných oblastiach.

Zriaďuje centrálnu databázu Slovenskej republiky o spotrebe hnojív a agrochemických vlastnostiach poľnohospodársky využívaného pôdneho fondu Slovenskej republiky, vrátane plošne determinovaného výskytu potenciálnych bodov znečistenia pôdy pri nesprávnom skladovaní, manipulácii a používaní hnojív a čistiarenských kalov. Týmto sa vytvorí flexibilný zdroj informácií o celej oblasti hnojív a hnojenia pre potreby poľnohospodárstva a ochrany životného prostredia.

Návrh zákona tiež ustanovuje povinnosť kontrolnému ústavu vykonávať dohľad v zraniteľných oblastiach nad skladovaním, evidenciou a používaním predovšetkým hospodárskych hnojív.

Ministerstvo financií Slovenskej republiky listom č. MF/27855/2007-81
z 21. novembra 2007 vzalo na vedomie, že navrhovaný zákon nebude mať vplyv na štátny rozpočet, rozpočty obcí a vyšších územných celkov, zamestnanosť ani na podnikateľské prostredie a životné prostredie.

# Doložka finančných, ekonomických, environmentálnych vplyvov, vplyvov na

**zamestnanosť a podnikateľské prostredie**

1. **Odhad dopadov na verejné financie**

Návrh zákona nebude mať dopad na štátny rozpočet, rozpočty obcí ani na rozpočty vyšších územných celkov.

1. Odhad dopadov na obyvateľov, hospodárenie podnikateľskej sféry a iných právnických osôb

Cieľovou skupinou návrhu zákona sú najmä poľnohospodárske výrobné podniky.

1. **Odhad dopadov na životné prostredie**

Návrh zákona bude mať pozitívny dopad na životné prostredie. Predpokladá sa pozitívny vplyv z hľadiska ochrany vôd pred znečistením z poľnohospodárskych zdrojov.

1. **Odhad dopadov na zamestnanosť**

Prijatie navrhovaného zákona nebude mať dopad na zamestnanosť.

1. **Vplyv na podnikateľské prostredie**

Navrh zákona nebude mať vplyv na podnikateľské prostredie.

**Doložka zlučiteľnosti**

**právneho predpisu
s právom Európskych spoločenstiev a  právom Európskej únie**

1. **Predkladateľ právneho predpisu**: Vláda Slovenskej republiky
2. **Názov návrhu právneho predpisu**: Návrh zákona, ktorým sa mení a dopĺňa zákon
č. 136/2000 Z. z. o hnojivách v znení zákona č. 555/2004 Z. z.
3. **Problematika návrhu právneho predpisu**

a) nie je upravená v práve Európskych spoločenstiev,

b) nie je upravená v práve Európskej únie,

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6.

**Osobitná časť**

K bodom 1 a 2

Navrhovaným znením sa aktualizujú základné pojmy uvedené v § 2 ods. 2 a 3 zákona č. 136/2000 Z. z. o hnojivách v znení zákona č. 555/2004 Z. z. Za hospodárske hnojivo sa bude považovať aj hydinový trus a za sekundárne zdroje živín aj látky anorganického pôvodu, ktoré neobsahujú rizikové prvky alebo rizikové látky, ktoré sú po predpísanej úprave vhodné na hnojenie alebo vápnenie pôdy.

K bodom 3, 7, 9 a 11

V poznámkach pod čiarou sa aktualizujú všeobecne záväzné právne predpisy.

K bodu 4

Zavádza sa povinnosť pre podnikateľov v pôdohospodárstve, výrobcov, dovozcov, predajcov a dodávateľov hnojív, ktorí skladujú hospodárske hnojivá, neznečistiť pri manipulácii a skladovaní hospodárskych hnojív životné prostredie mať vybudované skladovacie priestory a poskytnúť kontrolnému ústavu údaje o objeme a novovybudovaných skladovacích kapacít v určenom termíne. Súčasne sa navrhuje oznámiť vykonané zmeny kontrolnému ústavu do 60 dní od ich realizácie.

K bodu 5

Legislatívno-technická úprava.

K bodu 6

Ustanovujú sa obmedzenia pre použitie hospodárskych hnojív v zraniteľných oblastiach z hľadiska termínu a podmienok v čase ich aplikácie.

K bodu 8

Ustanovením sa rozširuje databáza o spotrebe hnojív o údaje poskytujúce prehľad o produkcii a skladovacích kapacitách pre hospodárske hnojivá, prípadne hnojivá typu sekundárnych zdrojov živín.

K bodu 10

Navrhované ustanovenie umožní zamestnancom kontrolného ústavu kontrolovať ako sa v zraniteľných oblastiach dodržiavajú podmienky skladovania, evidencie a používania hnojív a hospodárskych hnojív ustanovené osobitnými predpismi.

K bodom 12 a 13

Navrhovanou úpravou sa aktualizujú odkazy na príslušné paragrafy.

K bodu 14

Ustanovenie rozširuje splnomocňovacie ustanovenie o podrobnosti o skladovaní a používaní hnojív, ktoré sú indikátormi ochrany vôd a životného prostredia.

K bodu 15

V prechodnom ustanovení sa určuje povinnosť podnikateľom v pôdohospodárstve, výrobcom, dovozcom, predajcom a dodávateľom hnojív, ktorí skladujú hospodárske hnojivá, poskytnúť kontrolnému ústavu do 31. decembra 2008 údaje o objeme vybudovaných skladovacích kapacít vybudovaných na skladovanie hospodárskych hnojív.

K bodu 16

Uvedeným znením sa aktualizuje platný názov danej inštitúcie.

Čl. II.

Účinnosť zákona sa navrhuje od 1. júla 2008.

Bratislava 6. februára 2008

Predseda vlády

Slovenskej republiky

Robert F i c o

Ministerka pôdohospodárstva

Slovenskej republiky

Zdenka K r a m p l o v á